Nhar l-Erbgħa, it-22 ta' Ġunju, fit-tmienja u nofs ta' filgħaxija, il-Palazz meraviljuż tal-Girgenti se jiftaħ il-bibien tiegħu ghħall-pubbliku għal serata ta' mużika tal-Orkestra Filarmonika ta' Malta. "Il-mużika m'għandhiex kulur, u ghalhekk semmejna s-serata A Night At The Palace biex jiena, Robert u Giorgia Mae nilqgħu lil kulħadd f'atmosfera sabiħa li jaf joffri dan il-palazz", qalet mart il-Prim Ministru. Lydia Abela saħqet li din mhux se tkun l-ewwel u l-unika attività fil-Palazz għaliex fil-futur qrib se tniedi aktar attivitajiet biex tassigura li hi u l-familja tagħha jkunu viċin in-nies. Ic-Chairman tal-Orkestra Filarmonika ta' Malta Sigmund Mifsud qal li dan huwa l-ewwel kunċert għall-orkestra wara l-pandemija. Spjega li l-kunċert se jara lill-mużiċisti tal-orkestra jżewġu l-opera ma' mużika mill-musicals. Id-dħul għal dan il-kunċert huwa b'xejn imma min jattendi se jintalab jagħti donazzjoni għall-għaqdiet li jaħdmu b'risq l-annimali abbandunati. Il-biljetti jistgħu jinġabru mill-ġimgħa d-dieħla mill-Uffiċċju tal-Prim Ministru bejn id-9:00 ta' filgħodu u 12:00pm.